Makaronesien
Makaronesien er en samlebetegnelse for fire øgrupper i Atlanterhavet ud for Sydvesteuropas og Nordvestafrikas kyster. Den omfatter Azorerne, Madeira, De Kanariske Øer og Kap Verde.
De fire øgrupper udgør en biogeografisk region med et særegent dyre- og planteliv, som præges af en høj grad af endemisme, dvs. at en betydelig del af øernes dyre- og plantearter kun findes her og ingen andre steder i verden. En række af øernes dyrearter forsvandt dog i takt med menneskets indvandring.